Prepoštská jaskyňa

Prepoštská jaskyňa sa nachádza takmer v centre kúpeľného mesta Bojnice v okrese Prievidza. Poloha na západnom okraji Hornonitrianskej kotliny na úpätí mohutnej travertínovej kopy pod súčasným historickým jadrom mesta poskytovala ochranu a vhodné životné podmienky už neandertálcom v čase levallois moustérienu (70 000/65 000 – 40 000 pred n. l.) teda v čase stredopaleolitického würmu.

Samotná jaskyňa je chránená mohutným skalným previsom, vstup do nej sa nachádza v nadmorskej výške  a je dlhá 11 m. Vznikla činnosťou termálnych prameňov, ktorých minerály sa ukladali a vytvárali travertínovú kopu. Výhodná prirodzená ochrana Prepoštskej jaskyne proti klimatickým vplyvom podmienila jej osídlenie na sklonku posledného severského zaľadnenia, čo potvrdzujú kostrové nálezy zvierat, žijúcich v tomto období, ktoré boli korisťou vtedajších obyvateľov.

Prvý krok k archeologickým objavom urobil v roku 1926 bojnický prepošt a amatérsky archeológ Karol Anton Medvecký, ktorý dal odstrániť rokmi nahromadený odpad a dal tak podnet na výskum. Vykopané nálezy sa dostali na posúdenie Luborovi Niederlemu a Karlovi Absolonovi, ktorí potvrdili významnosť objavu zaradením ich do obdobia mladého paleolitu. 

Opakované archeologické výskumy ju zaradili medzi najbohatšie jaskynné sídliská na Slovensku, keďže sa v nej a v jej okolí našlo viac ako 3 000 artefaktov. Ich výskumom bolo spresnené aj datovanie osídlenia, čo zaradilo Prepoštskú jaskyňu k vzácnym strednopalelitickým náleziskám nielen na Slovensku, ale aj strednej Európe.

Múzeum praveku 
Múzeum praveku Slovenska tvorí od roku 2007 náučnú historickú expozíciu, priamo na miestach, kde žil neandertálsky pračlovek. Návštevníkom ukazuje informácie o období, v ktorom títo ľudia žili, spôsob ich života, lovu a jedálny lístok.

Zdroje 
 Múzeum praveku
 Prepoštská jaskyňa na www.ssj.sk

Jaskyne na Slovensku
Národné prírodné pamiatky v Trenčianskom kraji
Archeologické lokality na Slovensku
Bojnice